Cifri uffiċjali juru li f’Mejju li għadda, l-persuni jaħdmu laħqu 169,297. L-uffiċċju nazzjonali tal-istatistika qal li din iċ-ċifra tirrappreżenza żieda ta’ 5,432 ħaddiem aktar minn Mejju tas-sena l-oħra. Qal li b’hekk il-ħaddiema b’impjieg full time zdiedu bit-3.5 fil-mija bejn Mejju tal-2013 u Mejju ta’ din is-sena. L-NSO qal li l-ħaddiema fis-settur privat żdiedu bit-3,611 li minhom kważzi 500 bdew jaħdmu għal rashom. Fis-settur pubbliku, il-ħaddiema żdiedu b’1821.  Is-suq tax-xoghol kellu r-rata ta’ nisa li bdew jaħdmu li kienet aktar mid-doppju tal-irġiel. Iż-żieda fil-ħaddiema part time kienet saħansitra akbar, bl-uffiċċju nazzjonali tal-istatistika jgħidu li dawn żdiedu wkoll b’6.3 fil-mija.